Утыкушхуэм зыкъыщагъэлъэгъуэнущ
Адыгэ Республикэм и махуэр щагъэлъапIэм ирихьэлIэу набдзэ зытелъым я нэхъ дахэр, пщащэм я нэхъ губзыгъэр, хабзэкIэ къыпхуимыгъэкIуэтрэ Iуэху щIэным хуэIэкIуэлъакIуэ хъыджэбз щIыкIафэ къыщыхахыну Мейкъуапэ щекIуэкIыну къыхалъхьа «Адыгэ пщащэ» дунейпсо фестиваль-зэпеуэм Къэбэрдей-Балъкъэрым щыщу хъыджэбзищым хэтыну хуагъэфэщащ. Дунейпсо утыкум я зэфIэкI къыщагъэлъэгъуэну Iэмал иратащ КъБКъУ-м биологиемкIэ и къудамэм и магистратурэм щеджэ, Налшык къалэ щыщ КъуэщIысокъуэ Джульеттэ. Ар университетым и къэфакIуэ гупым хэтщ, сурэт дахэу ещI, дэрбзэр IэщIагъэми мыIейуэ хозагъэ. ЕтIуанэр Нарткъалэ дэт лицей №1-м щеджэ Кул Марьянэщ. НыбжькIэ щIалэми, ар зэпеуэ зэмылIэужьыгъуэхэм хэтащ, ехъулIэныгъэфIхэри зыIэригъэхьэну хулъэкIащ. Ещанэ пщащэр «Адыгэ псалъэ» газетым политикэмкIэ, жылагъуэмрэ лъэпкъ IуэхухэмкIэ и къудамэм и корреспондент Щомахуэ Залинэщ. Абы КъБКъУ-м адыгэбзэмрэ литературэмкIэ и къудамэм и магистратурэр къиухауэ Гуманитар къэхутэныгъэхэмкIэ Къэбэрдей-Балъкъэр институтым и аспирантурэм щоджэ, КъБР-м и ТхакIуэхэм я союзым и жьауэм щIэту лажьэ «Шыхулъагъуэ» литературэ хасэм хэтщ.
Щомахуэ Залинэ
Кул Марьянэ
КъуэщIысокъуэ Джульеттэ
Зэпеуэм и япэ махуэм псалъэжьхэмрэ лъэпкъ Iущыгъэхэмрэ къагъэсэбэпурэ, пщащэхэм Адыгэ Республикэм и махуэм хузэхалъхьа хъуэхъу дахэкIэ къызэхуэсахэм зыхуагъэзэну Iэмал иратынущ. АдэкIэ ахэр тепсэлъыхьынущ «Сэрэ сыкъызыхэкIа си лъэпкъымрэ» къызэщIрагъэубыдэ Iуэхугъуэхэм: зыщыщ лъэпкъыр, абы къыхэкIа цIыхушхуэхэр, адыгэм заужьын папщIэ щIапхъэхэмрэ зэран къахуэхъуу къилъытэ щхьэусыгъуэхэмрэ я хэкIыпIэр къагъэлъагъуапхъэщ (мы зэпеуэм адыгэ фащэ щащыгъын хуейуэ къагъэув). КъыкIэлъыкIуэр «Пщащэ унэ» зэпеуэрщ. Абы ипкъ иткIэ, хъыджэбзым и губзыгъагъыр, и анэдэлъхубзэр шэрыуэу зэрыIурылъыр, хъуэрыбзэкIэ зэрыпсэлъэфыр, зэманым зэрыдекIур, гъащIэм жыджэру зэрыхэтыр къигъэнаIуэнущ.
«Адыгэ шхын — узыншагъэм и къежьапIэ» зэпеуэм пщащэхэр зэрыпщэфIэфри адыгэ шхыныгъуэхэм зэрыхащIыкIри утыкум щагъэлъэгъуэнущ.
АдэкIэ зэпеуэм хэтынухэм лъэпкъ уардэм и хьэлыр наIуэ къэзыщI къафэ ягъэзэщIэнущ.
«Утыкум лъапэкIэ йохьэри, напэкIэ йокIыж», — жеIэ адыгэм. Зэпеуэм и иужьрей махуэм пщащэхэр бостей дахэкIэ утыкум къихьэу я щыпкъагъымрэ цIыху хыхьэкIэ-хэкIыжыкIэмрэ зэращIэр къагъэлъагъуэнущ.
Дзыхь ирагъэзу Къэбэрдей-Балъкъэрым и щIыхьыр яIэтыну, абы хуэфэщэну ягъакIуэ пщащэхэм я ехъулIэныгъэфIхэм я хъыбар зэман къэблагъэм зэхэтхыну дыщогугъ.
Инэрокъуэ Данэ.
